**Comunicat de presă**

**Preşedintele Autorităţii Naţionale de Supraveghere a Prelucrării Datelor cu Caracter Personal, Anca OPRE, a dispus aplicarea unei amenzi contravenţionale în cuantum de 5.000 lei Parchetului de pe lângă Judecătoria Sectorului 1, București,**pentru prelucrarea nelegală a datelor cu caracter personal, prevăzută de art. 32 din Legea nr. 677/2001 prin încălcarea prevederilor art. 5 din Legea nr. 677/2001.

În fapt, Parchetul de pe lângă Judecătoria Sectorului 1, București, în cadrul unei declarații de presă a Purtătorului de cuvânt, a dezvăluit numele și prenumele victimei unei agresiuni sexuale fără consimțământul acesteia, acordat în mod expres și neechivoc.

În investigaţia realizată s-a constatat că **operatorul nu a efectuat niciun instructaj Purtătorului de cuvânt cu privire la protecția datelor cu caracter personal  în cadrul activității desfășurate în relația cu Mass-Media**

În considerarea riscurilor asupra vieţii private a unui număr semnificativ de persoane, Autoritatea Naţională de Supraveghere a Prelucrării Datelor cu Caracter Personal a dispus, de asemenea, ca operatorul sancţionat să întocmească un document din care să reiasă efectuarea unor instructaje purtătorilor de cuvânt ai operatorului privind protecția datelor cu caracter personal ale persoanelor vizate în relația cu Mass-Media.

**Biroul juridic şi comunicare  
20 septembrie 2013**